**ELŐTERJESZTÉS**

**Körmend város Önkormányzata Képviselő-testülete 2018. május 30-i ülésére**

**Tárgy:** gyermekjóléti beszámoló megtárgyalása

Tisztelt Képviselő-testület!

A minden évben esedékes gyermekjóléti beszámolót tárjuk a Képviselő-testület elé véleményezésre, megtárgyalásra, mivel gyermekek védelméről és a gyámügyi igazgatásról szóló 1997. évi XXXI. törvény 96. § (6) bekezdése előírja, hogy a helyi önkormányzat a gyermekjóléti és gyermekvédelmi feladatainak ellátásáról minden év május 31-ig átfogó értékelést készít, amit a képviselő-testület megtárgyal.

Az értékelés- a Képviselő-testület megtárgyalását követően- megküldésre kerül a Vas Megyei Kormányhivatal Szociális és Gyámhivatal részére.

Körmend Város Önkormányzata a Gyvt. 39-40. §-aiban rögzített gyermekjóléti szolgáltatási feladatait 2017-ben is a Körmend és Kistérség Önkormányzati Társulása fenntartásában működő Körmendi Szociális Szolgáltató és Információs Központ Gyermekjóléti Szolgálatán keresztül biztosította.

**Körmendi Szociális Szolgáltató és Információs Központ Család-és Gyermekjóléti Szolgálat**

A Család- és Gyermekjóléti Szolgálat segítséget nyújt az illetékességi területén élők számára a szociális és mentálhigiénés problémák, illetve a krízishelyzet megoldásában az ilyen élethelyzethez vezető okok megelőzése, a krízishelyzet megszüntetése, valamint az életvezetési képesség megőrzése céljából.

Szakmai létszám a Család- és Gyermekjóléti Szolgálatnál:

* 1 fő Szolgálatvezető/családsegítő és áldozatsegítő munkatárs
* 1 fő családsegítő/ észlelő- és jelzőrendszeri felelős
* 4 fő családsegítő

Körmenden hétfőtől csütörtökig fél 8-tól fél 4-ig fogadja a Szolgálat a klienseket, valamint tesznek családlátogatást otthonukban. Pénteken az ügyfélfogadás szünetel. Heti rendszerességgel esetmegbeszéléseket, szakmaközi megbeszéléseket, családlátogatásokat a kliensek otthonában, valamint az adminisztrációs tevékenységeket egy részét is ekkor végzik el a szolgálat munkatársai.

A gyermekjóléti szolgáltatás célja olyan, a gyermek érdekeit védő speciális személyes szolgáltatás, amely a szociális munka módszereinek és eszközeinek felhasználásával szolgálja a gyermek testi és lelki egészségének, családban történő nevelkedésének elősegítését, a gyermek veszélyeztetettségének megelőzését, a kialakult veszélyeztetettség megszüntetését, illetve a családból kiemelt gyermek visszahelyezését. Ennek érdekében gondozó tevékenységet (különösen családgondozást), ellátások közvetítését (szolgáltatást) és szervező tevékenységet is végez a Szolgálat.

A szolgálat tevékenységei között szerepel még, hogy folyamatosan figyelemmel kísérik a településeken élő gyermekek szociális helyzetét, veszélyeztetettségét, meghallgatják a gyermek panaszát, és annak orvoslása érdekében megteszik a szükséges intézkedéseket. Segítik az oktatási-nevelési intézmény gyermekvédelmi feladatának ellátását. Felkérésre környezettanulmányt készít a Szolgálat, valamint kezdeményezik a települési önkormányzatnál új ellátások bevezetését. Havonta egyszer Társadalmi és Ifjúsági Ügyek Bizottsági Ülésén vesz részt a Szolgálat és a Központ.

A Család- és Gyermekjóléti Szolgálat igénybevételi módja önkéntes és térítésmentes.

A kapcsolatfelvétel történhet a kliens kérésére, a szolgálat kezdeményezésére, pl. egy jelzést követően, vagy hivatali felkérésre pl. egy környezettanulmány elkészítésekor. Az ügyfelek, családok az első találkozás alkalmával nyilvántartásba kerülnek a Család- és Gyermekjóléti Szolgálatba. Abban az esetben, ha nem sikerül a problémát egy találkozás alkalmával lezárni, akkor a Szolgálat együttműködési megállapodást köt az igénybevevővel. Az együttműködési megállapodás 1 évre szól, amelynek szükségességét 1 év múlva felül kell vizsgálni.

Ha egy családban a veszélyeztetettség felmerül, akkor megteszik a szükséges lépéseket, jelzést téve a Család- és Gyermekjóléti Központnak. A Család- és Gyermekjóléti Szolgálat, ha egy családban veszélyeztetettség merül fel, esetkonferenciát hív össze, ahova meghívja az ügyben érintett családtagokat, jelzőrendszeri tagokat és esetmenedzsert. Az esetkonferenciáról minden esetben feljegyzés készül, jelenléti ívet írnak alá a megjelent tagok, és minden jelenlévő 5 munkanapon belül emlékezetőt kap az elhangzottakról. Az esetkonferencia lényege, hogy mindenki elmondhatja a véleményét a veszélyeztetettség kialakulásával kapcsolatban, illetve egy közös gondolkodás már itt elindulhat arról, mit lehetne tenni annak érdekében, hogy a probléma megszűnjön. Ezután dől el, hogy szükséges e valamilyen hatósági intézkedés, vagy sem.

Ha védelembe vételre kerül sor, akkor a Szolgálat kezdeményezi a védelembe vételt a Család- és Gyermekjóléti Központ felé, akik javaslatot tesznek védelembe vételre a Gyámhivatalnak. Az esetmenedzser és a családsegítő munkatárs közösen készítik el a védelembe vett gyermek egyéni gondozási nevelési tervét.

A Család- és Gyermekjóléti Szolgálat kiemelt feladata a veszélyeztetettséget észlelő- és jelzőrendszer működtetése.

A Szolgálat egyfajta generátor szerepet tölt be a folyamatban. Ezzel összefüggésben az alábbi tevékenységeket végzi:

* megkeresi a jelzőrendszer tagjait
* szervezi, működteti a jelzőrendszert
* ösztönzi a tagokat az együttműködésre
* fogadja a veszélyeztetettséggel kapcsolatos jelzéseket, és a probléma jellegéhez, a veszélyeztetettség mértékéhez, a család szükségleteihez igazodó intézkedést tesz, vagy kezdeményez.
* 2016. január 1-jétől a Szolgálatnak jelzőrendszeri felelőse is van. 2018. január 1-jétől Vörös Dóra látja el ezt a feladatkört, aki fogadja a jelzéseket, amelyről heti rendszerességgel írásban jelzést küld a Család- és Gyermekjóléti Központ jelzőrendszeri tanácsadójának.
* A megtett intézkedésekről a Szolgálat minden esetben tájékoztatja a jelzést tevőt.

Az észlelő- és jelzőrendszer alapvető feladata nevéből is kiolvasható: észlel, vagyis felismer, és jelez vagyis segítséget kér a probléma megoldására. A tagok feladata nem az, hogy mindig azonnal jelezzenek a Szolgálat felé, amennyiben problémát érzékelnek. A tagok feladata az, hogy a gyermeket érintő, veszélyeztető probléma észlelésekor saját szakmai eszköztárukat mozgósítva avatkozzanak be, saját szakterületük szabályait és a gyermek legjobb érdekét szem előtt tartva. Amennyiben olyan, a gyermeket veszélyeztető problémát érzékelnek, melynek megoldásában nem kompetensek, haladéktalanul jelzéssel kell élniük a Család- és Gyermekjóléti Szolgálat felé, akkor is, ha csak a gyanúja áll fenn.

A jól működő, hatékony jelzőrendszer képes felderíteni, jelezni az észlelt problémát, illetve képes megoldási alternatívákat javasolni, valamint szükség esetén eljárást kezdeményezni az illetékes hatóságoknál.

A Család- és Gyermekjóléti Szolgálat és a jelzőrendszer tagjaink képviselői között évente legalább 6 alkalommal szakmaközi megbeszélésre kerül sor.

A megbeszélések szervezése, lebonyolítása a Család- és Gyermekjóléti Szolgálat feladata. Az elhangzottakról feljegyzést kell készíteni, mely segítséget nyújt a települési gondok feltérképezésben, a jelzőrendszeri együttműködés jellegzetességeinek elemzésében. A megjelent jelzőrendszeri tagok minden alkalommal meghívót kapnak a szakmaközi megbeszélésekre, ahol jelenléti ív, és emlékeztető készül.

Fontos fóruma a jelzőrendszer működtetésének az éves gyermekvédelmi tanácskozás is, amelyet 2016-tól minden év február 28-ig kell megszervezni a Szolgálatnak. Itt kerül sor a Család- és Gyermekjóléti Szolgálat és a jelzőrendszer előző évi munkájának értékelésére.

Az elmúlt évek tapasztalatai azt mutatják, hogy folyamatosan nő a hátrányos helyzetű és/vagy veszélyeztetett kiskorúak száma. A tendencia miatt elengedhetetlen a gyermekvédelmi rendszer átfogó kapcsolatrendszerének folyamatos működtetése, a szakmai munka összehangolása.

A Szolgálat a jelzést követően felveszi a kapcsolatot az érintett családdal, feltérképezésre kerül a probléma és a megoldási alternatíva, megfogalmazásra kerülnek a közös célok a gyermekek és a szülők tekintetében egyaránt. A jelzés kivizsgálása után esettől függően megtörténik az együttműködési megállapodás megkötése valamelyik szülővel. Minden esetben írásban teszünk jelzést a Család- és Gyermekjóléti Központ felé, illetve a jelzést tevőnek is.

Gondozási tevékenységet illetően:

18 családdal kötött együttműködést a Szolgálat, amely 68 főt érintett. Ebből 29 gyermekkel foglalkoztunk, amely 13 családot érintett. 2017-es évben 223 fővel foglalkoztunk együttműködés keretében, amely 74 család 85 gyermekét érintette.

20 védelembe vett gyermekkel foglalkozott a Szolgálat. Nevelésbe vett gyermekek száma 1 fő. Ideiglenes hatályú elhelyezés száma 2 fő

17 egyedül élő, illetve 9 házastársi vagy élettársi kapcsolatban együtt élő gyermektelen családdal foglalkoztunk.

Lezárt esetek száma 21 család. Első interjú alkalmával lezárt esetek száma 34 fő volt. Tanácsadott esetek száma 39 fő, amely 20 családot érintett.

Lezárt esetek száma 7 család. Első interjú alkalmával lezárt esetek száma 48 fő volt.

Tanácsadott esetek száma 4 fő, amely 4 családot érintett.

Szolgáltatást igénybe vevő személyek száma gazdasági aktivitás szerint:

|  |  |
| --- | --- |
| **Gazdasági aktivitás** | **Fő** |
| **Foglalkoztatott** | 67 |
| **Munkanélküli** | 29 |
| **Inaktív** | 51 |
| * **Ebből nyugdíjas** | 21 |
| * **Ebből 15 éves vagy idősebb tanuló** | 14 |
| **Eltartott 0-14 éves korú gyermek** | 76 |
| **Összesen** | 223 |

Körmendi esetek tekintetében a Család- és Gyermekjóléti Szolgálathoz érkezett jelzések száma az alábbiak szerint alakult:

|  |  |  |  |
| --- | --- | --- | --- |
| **Jelzést tevő** | **0-17 évesek esetén jelzések száma** | **18 évesnél idősebb jelzések száma** | **Összesen** |
| **Egészségügyi Szolgáltató**   * **ebből védőnői jelzés** | 1 | 6  3 | **7**  **3** |
| **Személyes gondoskodást nyíjtó Szolgáltatók** | 1 | 4 | **5** |
| **Köznevelési intézmény** | 11 | 2 | **13** |
| **Rendőrség** | 11 | 8 | **19** |
| **Gyámhivatal** | 1 | 1 | **2** |
| **Állampolgár** | 1 | 5 | **6** |
| **Önkormányzat** |  | 1 | **1** |
| **Összes jelzés száma** | 26 | 27 | **53** |
| **A jelzésekkel érintett személyek száma** | **18** | **24** | **42** |

A Család- és Gyermekjóléti Szolgálat tevékenységét illetően a kezelt problémák száma:

* anyagi probléma, nehézség: 104
* életviteli: 46
* családi- kapcsolati konfliktus: 15
* családon belüli bántalmazás: 3
* gyermeknevelési: 37
* magatartászavar: 2
* fogyatékosság, retardáció: 5
* lelki, mentális: 8
* szenvedélybetegség: 1
* ügyintézéssel kapcsolatos: 2

Szakmai tevékenységeink az alábbiak voltak:

* segítő beszélgetés: 260
* tanácsadás: 94
* információnyújtás: 430
* hivatalos ügyek intézése: 196
* családlátogatás: 1462
* közvetítés más szolgálatokba: 25
* közvetítés Központhoz: 2
* Kríziskezelés: 1
* esetkonferencia: 1 alkalommal 2 gyermeket érintett
* környezettanulmány készítése: 36
* adományozás 129 esetben történt, amely 121 főt érintett.

A Körmendi Rendőrkapitányság munkatársaival együttműködve minden hónapban Ifjúságvédelmi Őrjáraton vesznek részt a kollégák, ahol a helyi és kistérségi településeken járják körbe a szórakozóhelyeket, buszmegállókat, bevásárlóközpontok környékét, valamint azon helyeket ellenőrizik, ahol alkohol-és kábítószer-fogyasztó fiatalok fordulhatnak meg.

Szabadidős és ünnepi programok tekintetében:

Augusztusban a Vasvári fürdőbe látogattak el 25 gyermekkel.

Novemberben karácsonyi Játszóházat szervezése 26 település gyermekeinek, amelyen 28 fő vett részt.

Decemberben az ellátott gyermekekhez is ellátogatott a Mikulás, ahol a SOULWAVE együttes adott egy koncertet a gyerekeknek.

A Család- és Gyermekjóléti Szolgálat adományai az évben:

Május 12-én, és november 10-én a Szolgálat ruha-, bútor- és játékosztást szervezett.

November 24-25-26-án a TESCO élelmiszerboltban, élelmiszergyűjtés volt, ahol 2160 kg tartós élelmiszert gyűlt össze.

A Baptista Szeretetszolgálat közreműködésével ismét 79 gyermek tehetett színes csomagot a karácsonyfa alá cipős doboz keretében.

Decemberben 440 kg lisztadomány ünnepélyes átvételére került sor. (Magyarok Kenyere jótékonysági program), amelyből részesült minden ellátott család.

70 ellátott, rászorult családnak élelmiszercsomagot állított össze a Szolgálat Karácsonyra.

Összesen 269 esetben adományoztunk, amely 233 családot érint.

A Család- és Gyermekjóléti Szolgálat egyéb tevékenységei, programjai a 2017-es évben:

2017. 09. 26.: Szakmai Műhely (Körmend)

2017. 10. 11-12.: MACSGYOE Konferencia Siófok

2017. 10. 20.: Budapest- ELTE Szakmaközi találkozó

2017. 11. 13.: Fiatalkori addiktológia előadás, Budapest

A Család- és Gyermekjóléti Központ esetmegbeszélésein havonta vesz részt a Szolgálat a Zalamenti és Őrségi Szociális Alapszolgáltatási Intézmény családsegítőivel közösen.

Havonta a Társadalmi és Ifjúsági Ügyek Bizottsági ülésein képviseli az intézményt a Központvezető és a Szolgálatvezető.

A Szociális és Gyermekvédelmi Főigazgatóság a 0-3 éves korú rendszeres gyermekvédelmi kedvezményre jogosult családoknak, a Rászoruló Személyeket Támogató Operatív Program keretében élelmiszer segélycsomagot biztosít.

2017 decemberében 9 család részesült segélycsomagban, ennek a száma most már folyamatosan nő.

A Szolgálat feladatai közé tartozik a helyszín biztosítása, élelmiszercsomagok raktározása és az értesítők kiosztása a jogosultaknak.

Áldozatsegítés:

2018. január 1- jétől hatályba léptek az emberkereskedelem áldozatai azonosításának rendjéről szóló 354/2012. (XII. 13.) Kormányrendelet azon módosításai, amelyek valamennyi személyes gondoskodást nyújtó szociális, gyermekvédelmi, gyermekjóléti szolgáltató és intézmény vonatkozásában kötelező feladatot ír elő. Minden intézmény köteles 1 fő munkatársat kijelölni az áldozatsegítő feladatok ellátására. Abban az esetben, amikor emberkereskedelem áldozatával, vagy valószínűsíthető áldozatával találkozik az adott intézmény, akkor az arra kijelölt szakember elvégzi:

* a beazonosítási, tájékoztatási és adatszolgáltatási feladatokat,
* az újonnan felállított elektronikus rendszeren keresztül egy adatlap kitöltésével és scannelve megküldésével köteles online jelzést tenni a segítséget nyújtó Országos Kríziskezelő Központnak,
* és adatot szolgáltatni a nyilvántartás és a Központi Statisztikai Hivatal számára.

**Körmendi Szociális Szolgáltató és Információs Központ Család-és Gyermekjóléti Központ beszámolója**

Körmend városa, mint járásszékhely település működteti a Család- és Gyermekjóléti Központot, amelynek ellátási területe a járás összes településére (46 település) kiterjed.

Alapszolgáltatásait két Szolgálat közreműködésével látja el. A Körmendi Szociális Szolgáltató és Információs Központ működteti továbbra is a Család- és Gyermekjóléti Szolgálatot, az Ivánci és az Őriszentpéteri Közös Önkormányzati Hivatalok településein pedig a Zalamenti és Őrségi Szociális Alapszolgáltatási Intézmény a feladatellátó.

A Család- és Gyermekjóléti Központ szolgáltatásainak biztosításával célunk azonos színvonalú, egyenlő esélyű, szakmailag és gazdaságilag egyaránt hatékony közszolgáltatás biztosítása az ellátási területén élő, a szolgáltatást valamennyi igénybevevő állampolgár számára.

Célunk, hogy a működési területünkön élő, szociálisan hátrányos helyzetű, egészségügyi, vagy mentálhigiénés állapotuk miatt rászorult emberek az intézményi szolgáltatások keretein belül történő ellátásban részesüljenek.

A munkánk során kulcsfontosságú a prevenció, a humánum, az empátia, az előítélet-mentesség, az önkéntes együttműködés, a komplex problémamegoldás, valamint a személyi-, emberi- és a gyermeki jogok védelme és tiszteletben tartása.

A szakmai programban foglaltak megvalósítása érdekében a szolgáltatást igénybevevők problémájuk megoldásához személyre szabottan kapnak segítséget. Központunk a szociális munka eszközeivel és módszereivel nyújt segítséget a szociális vagy mentálhigiénés problémák, illetve egyéb krízishelyzet miatt segítségre szoruló személyek, családok, a tartós munkanélküliek, a fiatal munkanélküliek, az adósságterhekkel és lakhatási problémákkal küzdők, a fogyatékossággal élők, a szenvedélybetegek, pszichiátriai betegek, a kábítószer-problémával küzdők, az idősek, válsághelyzetben lévő várandósok, illetve szabálysértést vagy bűncselekményt elkövetők és a bántalmazott felnőttek és gyermekek számára.

Feladatunk, hogy a tájékoztató, információs tevékenységünk által az igénybevevők pontos információt kapjanak a lakóhelyükön elérhető szociális ellátásokról, azok igénybevételének feltételeiről, módjáról, valamint segítséget nyújtunk azok intézésében.

A különböző pénzbeli ellátások és szociális szolgáltatások biztosításával enyhíthetőek a lakhatási problémákkal küzdők, a díjhátralékosok problémái és megelőzhető a hajléktalanná válásuk.

A gyermeket, illetve szülőjét tájékoztatni kívánjuk mindazokról a jogokról, támogatásokról és ellátásokról, amelyek összefüggésben állnak a gyermek testi, lelki egészségének biztosításával, családban történő nevelkedésének elősegítésével. A tájékoztatást úgy szervezzük, hogy arról a gyermek – fejlettségétől függően – önállóan, törvényes képviselője nélkül is tudomást szerezhessen. Feladatunk a Család- és Gyermekjóléti Központ ellátási területén élő szociális és mentálhigiénés problémák miatt veszélyeztetett, illetve krízishelyzetben lévő személyek, családok életvezetési képességének javítása és megtartása, az ilyen helyzethez vezető okok megelőzése, valamint a krízishelyzet megszüntetésének elősegítése.

Feladatunk továbbá a gyermek testi és lelki egészségének, családban történő nevelésének elősegítése, a családok életminőségének javítása, a szociális és mentálhigiénés problémák megoldása, krízishelyzetbe került egyének, és a családok segítése, az okok megelőzése, a krízishelyzet megszüntetése.

Mindezek megvalósulása érdekében figyelemmel kísérjük a lakosság életvezetését, az egyén és család között felmerülő konfliktusokat, kutatjuk a konfliktusok megoldási módját.

A Család- és Gyermekjóléti Központ hatékony működéséhez – krízishelyzet és a veszélyeztetettség elhárítása okán – elengedhetetlen a jelzőrendszer kiépítése, működtetése. A munka eredményessége érdekében folyamatos, személyes kapcsolatra van szükség a jelzőrendszer tagjaival. Fontos, hogy a különböző szakemberek a segítő tevékenység során a maguk területén ellátva feladataikat, egymással konzultálva, egymás munkáját megismerve, támogatva és azt kiegészítve dolgozzanak a közös cél érdekében. Az észlelő- és jelzőrendszer hatékony együttműködésének alapja az abban résztvevők együttműködése. Intézményünk a jól működő jelzőrendszer kiépítésére folyamatosan törekszik.

Célunk a veszélyeztetettséget észlelő és jelzőrendszer működtetése következtében az, hogy a Család- és Gyermekjóléti Központ látókörébe kerüljön az illetékességi területen élő minden veszélyeztetett gyermek, krízishelyzetbe került család, egyén. Szolgáltatás közvetítésével, a szociális munka módszereinek alkalmazásával, a családgondozással a veszélyeztetés minimálisra, s ezáltal a szakosított ellátási formák és a gyermekvédelmi szakellátás igénybevételének esélye is csökkenjen. A Család- és Gyermekjóléti Központ számára az ágazati szabályozások értelmében alapvető feladat a szolgáltatások szervezése, koordinálása, az észlelő- és jelzőrendszer működtetése a veszélyeztető élethelyzetek megelőzése érdekében. A szakemberek számára fontos a szakmai kapcsolatrendszer kiépítése, ápolása, a szakmai munka hatékonyságának előtérbe helyezésével. Az esetmenedzserek jól működő és hatékony kapcsolatrendszer kialakítására törekszenek.

**Kiemelt célcsoportok**

* krízishelyzetben lévő várandós anyák,
* veszélyeztetett gyermekek, fiatalok és azok szülei, törvényes képviselői, akikkel elsősorban a jelzőrendszer problémajelzése alapján kerülünk kapcsolatba,
* az élethelyzetükben megrendült családok,
* az alkalmi munkából élők és a munkanélkülivé válók
* alkohol- és egyéb szenvedélybetegséggel küzdők és családjaik,
* az alacsonyabb jövedelmű családok,
* a bántalmazottak,
* a lakhatási problémákkal küzdők,
* a fogyatékkal élők, a krónikus pszichiátriai betegek,
* az idősek,
* szabálysértést, bűncselekményt elkövetők

**Regisztrált problémák**

* több probléma együttes előfordulása (sokproblémás családok)
* anyagi probléma (megélhetéssel, lakhatással összefüggő, krónikus munkanélküliség)
* ügyintézésben való bizonytalanság
* információhiány
* foglalkoztatással, munkahely- kereséssel kapcsolatos
* életviteli (változékony férfikapcsolatok az anya életében)
* családi- kapcsolati (házassági konfliktusok)
* szülői elhanyagolás
* lelki- mentális- gyermeknevelési problémák (iskolakerülés, gyenge teljesítmény)
* gyermekintézménybe való beilleszkedési nehézség
* magatartászavar, teljesítményzavar
* családon belüli bántalmazás
* szenvedélybetegség

A Körmendi Járás területén a szolgáltatást igénybe vevőkre jellemző, hogy nehéz anyagi körülmények között élnek, létfenntartási gondokkal küzdenek. A szakemberekkel kapcsolatba kerülő családoknak a munkahely megszűnése, az ezzel együtt járó anyagi biztonság romlása, a szenvedélybetegségek kialakulása komoly nehézséget jelent. A szolgáltatást igénybe vevők összetett problémákkal küzdenek, a nehézségek halmozottan jelentkeznek. Gyakori a szülők házasságának megromlása, és az ebből eredő gyermekelhelyezési és kapcsolattartási nehézségek, továbbá lakhatási gondok, nevelési hiányosságok, családi konfliktusok és magatartási problémák. Bűnelkövetés, valamint áldozattá válás is előfordul a területen. Megfigyelhető a családmodell változása, a házasságkötések számának csökkenése, az élettársi kapcsolatban élők számának emelkedése. Jellemző, hogy a család anyagi nehézségeinek megszüntetését egy újabb gyermek vállalásától reméli, még nagyobb szegénységbe taszítva ezzel magukat és gyermekeiket.

Az ellátottak köre a szociálisan hátrányos helyzetűek, nagycsaládosok, gyermekeiket egyedül nevelő szülők, mentális problémával küzdő szülők és gyermekek, munkanélküliek, halmozott problémával küzdők, veszélyeztetett gyermekek, családok, nevelésből kikerült, devianciákkal küzdő gyermekek, fiatalok és szülők, időskorúak, nyugdíjasok, fogyatékkal élő személyek, pszichiátriai betegek, szenvedélybetegek.

A szolgáltatást nem és életkor tekintetében nagyobb arányban veszik igénybe nők, mint férfiak. Elenyésző azon kiskorúak száma, akik önként, szülő nélkül keresik fel szolgálatunkat, és kérnek segítséget.

A szolgáltatást igénybe vevők gazdasági aktivitását tekintve nagyrészt inaktív keresők és tartós munkanélküliek.

Családi állapot szerint legtöbben párkapcsolatban, gyermekkel élnek. Több elvált szülő esetén gyakori az anyagi, életviteli, foglalkoztatási problémák előfordulása. Egyedül élőknél jellemző a mentális- lelki problémák előtérbe kerülése.

Iskolai végzettségüket tekintve legmagasabb arányban az alacsony iskolai végzettségűek veszik igénybe a szolgáltatást.

Az ellátottak nagy része közfoglalkoztatás keretében dolgozik, illetve alkalmi munkából és a gyermekek után járó támogatásokból tartja fenn magát.

A családok diszfunkcionális működése az iskolában teljesítményzavarok, beilleszkedési problémák, interperszonális kapcsolati problémák és magatartási problémák kialakulását eredményezi. A gondozott gyermekek családjaiban nagy számban fordul elő az alacsony iskolázottság, ami a munkaerő- piaci elhelyezkedést jelentős mértékben megnehezíti, sok helyen az alkalmi munkavállalás vált jellemzővé. A gondozott családok egy részénél általában az egyik szülő közfoglalkoztatásban alkalmazott. Ezen családok gyakran küzdenek megélhetési problémákkal, hisz anyagi helyzetük romló tendenciát mutat, így nagy számban fordul elő a közüzemi díjak fizetésének elmulasztása, nagy értékű hátralék felhalmozása. A szülők körében előforduló pszichés és szomatikus zavarok befolyásolják nevelési tevékenységüket, mely problémák miatt gyermekeik érzelmi szükségletei hiányt szenvednek, esetenként elhanyagoló, bántalmazó szülői attitűd tapasztalható.

**Az esetmenedzser feladatai:**

Felel az esetért, ellátja azzal kapcsolatos szervezési, koordinációs, dokumentációs, és nyilvántartási feladatokat. Tervezi, ellenőrzi az esetkezelés folyamatát, annak eredményességét, szervezi az esetkezelésbe bevont szakemberek, szolgáltatások munkáját. Kapcsolatot tart az ellátottal, a gyámhatósággal és az érintett szolgáltatókkal.

*A gyermek veszélyeztetettségének megelőzése érdekében feladatunk:*

A veszélyeztetettséget észlelő- és jelzőrendszer szervezése, összehangolása és működtetése a nem állami szervek, valamint magánszemélyek részvételének elősegítése a megelőzés rendszerébe.

*A veszélyeztetettség megszüntetése érdekében feladatunk:*

A problémamegoldás tervei és módjai az együttműködés folyamatában realizálódnak. Az esetmenedzseri munka során feladatunk a családok összetartó erejének megőrzése, támogatása és az átmenetileg sérült vagy hiányzó családi funkciók helyreállításának elősegítése. A családok segítése az esetmenedzserek részéről tervezett - komplex tevékenység, melynek legfontosabb módszere a segítő beszélgetés.

Az esetmenedzser feladatai a veszélyeztetettség megszüntetésére irányulóan:

* Amennyiben a kialakult veszélyeztetettség az önkéntesen igénybe vehető ellátás útján nem szüntethető meg, az esetmenedzser kezdeményezi (az aktuális módszertani ajánlások figyelembevételével) a gyermek védelembe vételét - mely hatósági intézkedéssel a gyámhivatal kötelezi a családot a veszélyeztető tényező megszüntetésére. Az esetmenedzser koordinálja a gondozási folyamatot, elkészítve a gondozási-nevelési tervet, melyben többek között előírja a folyamatba bevont segítők feladatait.
* Amennyiben a védelembe vétel nem vezet eredményre, vagy a gyermek azonnali elhelyezése válik indokolttá, akkor az esetmenedzser javaslatot készít a gyermek családjából történő kiemelésére a családsegítő közreműködésével.

*A családjából kiemelt gyermek visszahelyezése érdekében feladatunk:*

A családjából kiemelt gyermek visszagondozása érdekében feladataink kiemelt jelentőségűek, hiszen a gyermek nevelkedésének természetes közege a család, így fontos szempont, hogy a családjából kikerült gyermekek közül minél többen térjenek vissza rövid időn belül a saját családjukba. Az ideiglenes hatályú elhelyezés során viszonylag rövid időn belül kell hathatós segítséget nyújtanunk a gyermek családjának, alkalmassá téve a gyermek mielőbbi visszafogadására. A nevelésbe vett gyermekek esetében hosszabb idő áll rendelkezésünkre, mely lehetővé teszi a tervszerű családgondozást.

A gyermek családjába való visszahelyezése az alábbi feladatokat igényli a szakembertől:

* családgondozás biztosítása a család gyermeknevelési körülményeinek megteremtéséhez, javításához a gyámhivatal által elfogadott egyéni elhelyezési terv alapján. Ennek keretében a családsegítő és/vagy esetmenedzser felkeresi a gyermeket a gondozási helyén, rendszeres kapcsolatot tart a családsegítővel, véleményezi az eltávozások lehetőségét.
* szülő és gyermek kapcsolatának harmonizálása, folyamatos kapcsolattartásuk segítése,
* szülők nevelési, gondozási és háztartás szervezési ismeretekkel való felvértezése, külső szakember bevonásával pl.: pszichológus,
* tanácsadás a munkahelyi, partnerkapcsolati és esetleges konfliktushelyzetek megoldásához pl.: jogász, pszichológus, terapeuta bevonásával.

*Szociális diagnózis:*

2018. január 1- től az 1993. évi III. törvény 64 § (8) bekezdésében foglaltak szerint a Gyvt. szerinti család- és gyermekjóléti központ a család szociális helyzetének átfogó vizsgálata alapján elkészíti az igénybe venni javasolt szociális szolgáltatásokat meghatározó szociális diagnózist. A család- és gyermekjóléti központ a szociális diagnózis elkészítésébe bevonhatja a nem járásszékhely településen működő család- és gyermekjóléti szolgálatokat. A jogosultsági feltételek fennállása esetén a szociális diagnózis kötelezi a szociális szolgáltatókat és a szociális intézményeket.

A felvételi szakértő feladata szociális diagnózis készítése a család szociális helyzetének átfogó vizsgálata alapján, a szükséges szolgáltatások megállapítása érdekében.

*A Család- és Gyermekjóléti Központ feladatain túl:*

* a gyermek családban nevelkedésének elősegítése, a gyermek veszélyeztetettségének megelőzése érdekében a gyermek igényeinek és szükségleteinek megfelelő önálló egyéni és csoportos speciális szolgáltatásokat, programokat nyújt, amelynek keretében biztosít
  + - *utcai és lakótelepi szociális munkát*
      * a magatartásával testi, lelki, értelmi fejlődését veszélyeztető, szabadidejét az utcán töltő, kallódó, csellengő gyermekek segítése,
      * a lakóhelyéről önkényesen eltávozó, vagy a gondozója által a lakásból kitett, ellátás és felügyelet nélkül maradó gyermek lakóhelyére történő visszakerülésének elősegítése, szükség esetén hatósági intézkedés kezdeményezése,
      * a gyermekek beilleszkedését, szabadidejük hasznos eltöltését segítő programok szervezése
    - *kapcsolattartási ügyeletet*

- bíróság által határozatban rögzített kapcsolattartás biztosítása;

- gyámhivatal által határozatban rögzített kapcsolattartás biztosítása

- az érintettek kezdeményezésére közvetítői (mediációs) eljárás biztosítása a kapcsolattartás működése érdekében;

- konfliktuskezelés, tanácsadás;

A központ semleges helyet biztosít, amely a különféle korosztályok igényeihez igazodik, megfelelő szakmai háttérrel, tapasztalatokkal rendelkező munkatársak jelenlétével, támogatásával. Cél a gyermeket nevelő szülőket és a kapcsolattartásra jogosult személyeket képessé tenni arra, hogy meglévő eszközeikkel, megfelelő módon tudjanak együttműködni a kapcsolattartás folyamatában - a gyermek egészséges személyiségfejlődése érdekében. A fokozatosság elvét betartva a feleket arra motiválni, hogy a kapcsolattartás folyamatában belső igényükké váljon, hogy az intézményi, mesterséges, ellenőrzött környezetet és körülményeket a természetes lakókörnyezet és közeg váltsa fel.

Kapcsolattartási ügyelet időpontja: minden hónap 3. szombatján, 9 órától 13 óráig.

* + - *készenléti szolgálatot*

A Család- és Gyermekjóléti Központ nyitvatartási idején túl felmerülő krízishelyzetekben azonnali segítség, tanácsadás, tájékoztatás nyújtása. Igénybe vehető az intézmény nyitvatartási idején túl minden nap.

Feladata:

* állandóan hívható, közismert mobiltelefonszám biztosítása 06-30/245-46-74
* telefonon történő tanácsadás, tájékoztatás;
* segítség mozgósítása;
* kapcsolatfelvétel olyan intézményekkel, szolgáltatókkal (rendőrség, gyermekvédelmi szakszolgálat, kórház, családok átmeneti otthona, anyaotthonok, utcai szolgálat,) akik krízishelyzet esetén azonnali, konkrét segítséget tudnak nyújtani
* tájékoztatás a lelkisegély-telefonvonal elérhetőségéről

A telefonos ügyelet a Központ nyitvatartási idején túl, 15.30 órától reggel 07.30-ig, hétvégén és ünnepnapokon, bármilyen időpontban segítséget nyújt.

A gyermek és a szülők bevonása közvetlen napi kapcsolat révén történik, fogadóórák biztosításával, szükség szerint családlátogatással.

A szolgáltatás heti öt napos (hétfőtől-péntekig) munkarenddel üzemel, napi nyolc órás, heti negyven órás munkavégzéssel. A szolgáltatás családlátogatás és ügyfélfogadás formájában valósul meg. A terepmunka és az irodai munka nagyságát a feladat határozza meg.

Ügyfélfogadás:

Hétfőtől- Csütörtökig: 730-1530

Péntek: Az ügyfélfogadás szünetel.

A szolgáltatás igénybevételét kezdeményezheti a kliens, hozzátartozója, vagy az észlelő- és jelzőrendszer bármely tagja. A jogszabályban meghatározott ellátások, szolgáltatások igénybevétele ingyenes és önkéntes.

A gyermek és szülője, vagy más törvényes képviselője csak a törvényben meghatározott esetekben kötelezhető valamely szolgáltatás igénybevételére. Ha a gyermek védelme az ellátás önkéntes igénybevételével nem biztosított, a Gyermekvédelmi törvény az ellátás kötelező igénybevételét elrendeli.

Körmend Város honlapján megtalálhatóak az intézmény szolgáltatásai, jellemzői, elérhetőségei.

A Körmendi Szociális Szolgáltató és Információs Központ rendelkezik honlappal (www.szocszolg.korm.hu), melynek segítségével az ügyfelek tájékozódhatnak a szervezet tevékenységéről, elérhetőségeiről, aktualitásokról.

Az általunk szervezett rendezvények nyilvánosságot kapnak a helyi újságokban, illetve a településen működő médiában.

A Család- és Gyermekjóléti Központ ügyfélfogadási rendje és elérhetősége az illetékes terület érintett településein a hirdetőtáblákon kifüggesztésre kerültek.

**Személyi feltételek**

A Család- és Gyermekjóléti Központban 3 esetmenedzser dolgozik, közülük 1 fő központvezető:

* 1 fő szakvizsgázott általános szociális munkás, szociális diagnózis felvételi szakértő
* 1 fő szociális munkás
* 1 fő szociálpedagógus, jogi szakokleveles gyermekvédelmi szakember

Speciális szolgáltatás nyújtás keretében megbízási szerződéssel heti 8 óra időtartamban 1 fő pszichológus van tanácsadóként foglalkoztatva. A jogi tanácsadást pedig a jogi szakokleveles gyermekvédelmi szakember nyújtja. A szociális diagnózis felvételét a felvételi szakértő készíti el.

**Beszámoló védőnői gyermekvédelmi munkáról**

A védőnői szolgálat az egészségügyi alapellátás részeként a családok egészségének megőrzésére, segítésére irányuló megelőző tevékenységet, valamint a betegség kialakulásának, az egészségromlás megelőzése érdekében egészségfejlesztést végez.

A védőnői szűrővizsgálatok kötelezőek .A szűrővizsgálatra kötelezett kiskorú személy részvételéről a szűrővizsgálaton a gyermek szülője köteles gondoskodni. Ha e kötelezettségének a gyermek szülője nem tesz eleget, az egészségügyi államigazgatási szerv a szűrővizsgálatot határozattal elrendeli.

**Személyi feltételek:**

Az egészségügyi alapellátás keretében három területi védőnői körzet, valamint két iskola egészségügyi körzet került kialakításra. Egy fő csoportvezetői feladatokat is ellát.A területi- és iskolavédőnői körzetet ellátó védőnők főállásúak, munkaidejük heti 40 óra. Az ifjúságvédőnői körzet részmunkaidős, munkaideje heti 30 óra. Rendelkezésre állás a munkanapokon történik. A körzetekben felsőfokú végzettséggel rendelkező védőnők dolgoznak. Nyilvántartási számmal, ÁNTSZ azonosítóval rendelkeznek. A kötelező továbbképzéseken részt vesznek. (A nyilvántartási kártya megújítása 5 évente kötelező, a továbbképzési időszak alatt összesen 150 pontot kell teljesíteni.)

A védőnők szakmai felügyeletét a járási vezető védőnő és tisztifőorvos látja el.

A körmendi terület mellett Katafa község is ellátásra kerül.

Egy fő az Őriszentpéteri körzetben lát el helyettesítési feladatokat 2018. június 30-ig (GYED miatt)

**Tárgyi feltételek:**

A tanácsadó tárgyi feltételei a (49/2004..EszCsM rendelet) a jogszabályban előírtaknak megfelel.

Az iskolai egészségügyi ellátás biztosítása érdekében az iskolák rendelkeznek orvosi szobával.

A **területi védőnői** feladatokat a **49/2004. (V. 21.) ESzCsM rendelet** határozza meg.

A területi védőnő feladatát az ellátási területén lakcímmel rendelkező személyek gondozásán túl köteles a védőnői gondozás lehetőségét felajánlani a körzetében életvitelszerűen tartózkodó azon személynek is, akiről tudomást szerez, és ellátása védőnői kompetenciájába tartozik. A területi védőnő nem választható, tevékenységét az önkormányzat által meghatározott körzetben végzi.

**A védőnő feladatai**: nővédelem, várandós-, gyermekágyas-, valamint az újszülött kortól a tanulói jogviszony megkezdéséig (0-6 év) a gyermekek gondozása egyénre szabott gondozási terv alapján, védőoltások szervezése, életkorhoz kötött kötelező szűrővizsgálatok elvégzése, szülői tájékoztatás (oltás, életkorhoz kötött státusvizsgálatok), veszélyeztetettek fokozott gondozása (egészségügyi vagy szociális okból), szülésre felkészítés, szoptatási, táplálási tanácsadás.

**Alapfeladatai a gyermekvédelemben:**

Nyilvántartja a körzetében élő várandós anyákat, gyermekeket az újszülött kortól a tanulói jogviszony megkezdéséig és az oktatási intézménybe nem járó, otthon gondozott gyermekeket.

Tájékoztatja a szülőt a gyermek jogairól, egészségügyi ellátáshoz, védőnői ellátáshoz való jogairól

Jelzési kötelezettsége van a háziorvos, Gyermekjóléti Szolgálat, Gyámügy felé várandós anya szociális válsághelyzete, gyermek veszélyeztetettsége esetén. Figyelemmel követi a Gyermekjóléti Szolgálat visszajelzését és az abban foglalt szükséges teendők megvalósulását.

Védőnői helyzetértékelést (környezettanulmányt) készít felkérésre (pl.: település jegyzője, Gyermekjóléti Szolgálat, Gyámügy, kórházi védőnő) a család szociális körülményéről a veszélyeztetettség feltárása érdekében. Részt vesz a Gyermekjóléti Szolgálat esetmegbeszélésein, családkonferenciáin, szakmaközi megbeszélésein, éves tanácskozásán. Írásban tájékoztatót készít a gyermekvédelemmel kapcsolatos területi védőnői munkáról, javaslatot tesz a gyermekvédelmi munka eredményességének javítására.

Gondozási feladatait tanácsadás, családlátogatás, egészségnevelés formájában látja el.

Önálló védőnői tanácsadás keretén belül végzi a várandós gondozás feladatait, valamint a csecsemő és kisgyermek kötelező életkorhoz kötött szűrővizsgálatait.

Óvoda védőnői feladatok ellátása: egészségnevelés, pedicullosis szűrés, krónikus betegek nyilvántartása, fokozott gondozása.

Létszámok: 2018. április

|  |  |  |  |  |  |  |  |
| --- | --- | --- | --- | --- | --- | --- | --- |
| LétszámokKörmend | Várandósok | Csecsemő | Kisded  (1-3 év) | Kisgyermek  (3-6 év) | Összes gondozotti létszám | Fokozott gondozást igénylők | Gondozott családok |
| I. Pető Ildikó | 17 | 22 | 48 | 107 | 194 | 35  Eü: 26 K:6  Eü+K:3 | 142 |
| II. Simonné Fülöp Erika | 22 | 41 | 64 | 103 | 230 | 21  Eü: 21 | 196 |
| III. Horváth Anita Éva | 18 | 31 | 54 | 105 | 208 | 14  Eü:14 | 151 |

Környezeti ok miatt főként a rossz anyagi körülmények, lakhatási problémák, párkapcsolati krízis miatt volt szükség fokozott gondozásra.

Tanácsadási és látogatási forgalom (éves )

| Várandós tanácsadás | Csecsemő- és kisgyermek tanácsadás | Nővédelmi tanácsadás | Tanácsadás összesen | Várandós látogatás | Gyermek-  ágyas látogatás | Csecsemő és kisgyermek látogatás | Látogatás  összes |
| --- | --- | --- | --- | --- | --- | --- | --- |
| 612 | 1284 | 19 | 1915 | 351 | 401 | 1968 | 2720 |

Gondozásba vett várandósok: 103 fő

Születések száma:100 fő (koraszülött:7 fő, fejlődési rendellenesség: 2 fő)

Csecsemő halálozás: - halvaszülés: 1 fő

Intézeten kívüli szülés: -

Státusvizsgálatok (önálló védőnői szűrővizsgálat) száma:1086 fő (egészségügyi elváltozások száma:79 fő)

A kiszűrt gyermekek a háziorvoshoz lettek irányítva.

Oltások száma: 626 fő Az életkorhoz kötött kötelező védőoltásokat mindenki megkapta, védőoltási elmaradás nem volt.

A tavalyi évhez képest nőtt a gondozotti létszám ( 25%-kal nőtt a születések és a várandósok száma).

A tanácsadási forgalom 20%-kal nőtt. Ennek oka egyrészt a gondozotti létszám növekedése, másrészt a gyermekeknél 2017. szeptember 1-jétől bevezetett új életkorhoz kötött kötelező védőnői szűrővizsgálatok. (az eddigi 1,3,6 hónapos, valamint 1-6 éves korig évente kötelező szűrővizsgálatok mellé bevezetésre került a 2,4,9, 15,18 hónapos,2,5 éves, valamint 7 éves korban is, ha nem kezdi meg a tanulói jogviszonyt.)

Így nagymértékben megnövekedtek a védőnői feladatok és adminisztrációs terhek.

Az iskolavédőnő feladatait a 26/1997. (IX. 3.) NM rendelet az iskola-egészségügyi ellátásról határozza meg.

|  |  |  |
| --- | --- | --- |
| Ellátott intézmények | |  |
| Iskolavédőnői körzet:  Darázsné Pass Ildikó | Ifjúságvédőnői körzet:  Kromcsák Zsuzsanna | |
| Kölcsey Utcai Ált Iskola és AMI alsó tagozat | Kölcsey Utcai Ált Iskola és AMI felső tagozat | |
| Olcsai-Kiss Zoltán Ált. Iskola Somogyi Béla Tagiskolája | Kölcsey F. Gimnázium | |
| Olcsai-Kiss Zoltán Ált Iskola | Rázsó Szakközépiskola és Szakiskola | |
| Létszám:752 fő | Létszám:587 fő | |

Elvégzett feladatok:

1. Az éves munkatervhez a védőnői feladatok összeállítása, egyeztetése az iskolaorvossal és a nevelési-oktatási intézmény vezetőjével az iskola egészségnevelési programjában meghatározott feladatok figyelembevételével.

2. A tanulók védőnői szűrővizsgálata iskolai tanulók esetében kétévenként (2,4,6,8,10,12 évfolyamon), valamint a 16 éves kori záró vizsgálat elvégzése (adott tanév szeptember 1. és augusztus 31. között 16. életévüket betöltött tanulóknál) az /51/1997.(XII. 18. ) NM rendelet/ alapján: *(* a testmagasság, testtömeg, a testi fejlettség és tápláltsági állapot hazai standardok szerinti értékelése, a nemi fejlődés értékelése, érzékszervek vizsgálata (látás, kancsalság, hallás) és színlátás vizsgálata 6. osztályban, mozgásszervek vizsgálata: különös tekintettel a lábstatikai problémákra és a gerinc-rendellenességekre, vérnyomásmérés, golyvaszűrés 4. osztálytól)

A kötelező szűrővizsgálaton mindenki részt vett.

3. A gyermekek, tanulók személyi higiénéjének ellenőrzése tisztasági vizsgálatok keretében kötelező szeptember, január, április hónapokban, illetve probléma esetén szükség szerinti gyakorisággal.

4. Elsősegély-nyújtási feladatok

5. Az orvosi vizsgálatok előkészítése, megszervezése, részvétel az orvosi vizsgálaton. Az orvos tájékoztatása a védőnői szűrés során talált esetleges elváltozásokról.

6. A védőoltásokkal kapcsolatos szervezési, előkészítési feladatok elvégzése, szülők írásban történő értesítése, dokumentáció

A kötelező védőoltások: 6. osztályban: MMR:112 fő, DPT: 114 fő

7. osztályban: Hepatitis B elleni védőoltás: 117 fő (2 részoltás), lányoknak önkéntes HPV (2 részoltás)

Kötelező védőoltást mindenki megkapta, oltásmegtagadás nem volt. Az önkéntes HPV oltást 47 fő igényelte.

7.Részvétel az iskolai egészségnevelési munkában ( Főbb témakörök: táplálkozási ismeretek, dohányzás káros hatásai, szenvedély-betegségek, mozgás-sport, családi életre nevelés, higiénia, fogápolás, daganatos betegségek megelőzése, here-emlő önvizsgálata, fertőző betegségek, szexuális úton terjedő kórképek /HIV-AIDS, HPV, hepatitis B-C/, allergiás betegségek. )

Önállóan tartott szakkörök:, csecsemőgondozási, elsősegély-nyújtási vetélkedőkre történő felkészítés

Egészségnapon, egészségnevelési vetélkedőn való részvétel

8. Testnevelés, gyógytestnevelés, technikai órák, iskolai helyiségek és környezet, az étkeztetés higiénés ellenőrzésében való részvétel,

9.Pályaválasztási tanácsadás: pályaválasztás segítése, hogy az egészségügyi problémával, betegséggel küzdők egészségi állapotuknak megfelelő képzésben tudjanak tovább tanulni.

10. Középiskolában alkalmassági vizsgálatok, előzetes alkalmassági vizsgálatok a felvételt nyert tanulóknál.

11. Krónikus beteg, magatartási problémákkal küzdő tanulók fokozott gondozása, életvitelének segítése.

Veszélyeztetettség esetén jelzési kötelezettsége van a Családsegítő-és Gyermekjóléti Központok , Gyámügy felé:

Esetjelzés: 7 fő (rossz anyagi körülmények, lakhatási problémák, párkapcsolati krízis, védőnői szűrővizsgálat elmulasztása, pszichés betegség)

Védelembe vétel:2 fő védelembe vétel felülvizsgálata: 6 eset

Bírósági meghallgatás: 1 eset (ideiglenes elhelyezés)

Rendőrségi meghallgatás: 1 eset (gyermek bántalmazás)

Védőnői helyzetértékelés (környezettanulmány) készítése: 12 eset (gyámügy-7, Tegyesz-2, kórházi védőnő: 3)

Esetkonferencia: 3 (iskola)

Szakmaközi megbeszélés: 5 alkalom

Éves tanácskozás: 2018. február 14.

A Védőnői Szolgálat a hatékony ellátás érdekében együttműködik különösen:

* Egészségügyi alapellátás és ezen belül kiemelten a háziorvosi ellátás, és szakellátás
* Oktatási és nevelési intézmények
* Önkormányzati, egyházi, civil fenntartásban működő alap és szakosított ellátást nyújtó szociális intézmények,
* Családsegítő-és Gyermekjóléti Központok,
* Önkormányzatok,
* Egyházak, karitatív közösségek, önkéntesek segítő csoportjai.
* Pedagógiai szakszolgálatok, logopédus, gyógytornász és pszichológus
* Kormányhivatal Népegészségügyi Osztály

**Dr. Batthyányné Coreth Mária Óvoda és Bölcsőde Körmendi Bóbita Bölcsőde beszámolója**

A Dr. Batthyányné Coreth Mária Óvoda és Bölcsőde Körmendi Bóbita Bölcsőde ( 9900 Körmend, Arany János u. 31. ) elnevezés 2016. szeptember 1.-től szerepel az intézmény alapító okiratában, mint a dr. Batthyányné Coreth Mária Óvoda és Bölcsőde telephelye

A férőhelyek számát tekintve 48 fő, amelyből jelenleg gyermeklétszám 37 fő, 4 csoportban.

A gyermekek életkor szerinti megoszlása a következő*:*

|  |  |  |
| --- | --- | --- |
| Életkor | A gyermekek száma 2017. 12.31.ig | A gyermekek száma 2018. április 22-ig |
| 6 hó alatt | 0 | 0 |
| 6 – 12 hó | 0 | 0 |
| 13-18 hó | 0 | 0 |
| 19-24 hó | 7 | 5 |
| 25 – 30 hó | 11 | 12 |
| 31 – 36 hó | 6 | 12 |
| 37 -42 hó | 4 | 2 |
| 42 hó felett | 1 | 2 |
| összesen | 29 | 33 |

A gyermekétkeztetés alakulása:

* Rendszeres gyermekvédelmi kedvezményben részesül: 1 fő
* 3 vagy több gyermek a családban: 2 fő
* Az 1 főre jutó jövedelem alapján ingyenes étkező: 17 fő
* Étkezési térítési díjat fizet 14 fő
* Összesen: 33 fő

A bölcsődében nem került bevezetésre gondozási díj.

* **Dr. Batthyányné Coreth Mária Óvoda és Bölcsőde beszámolója**

A gyermekétkeztetéssel kapcsolatos kedvezmények az óvodákban.

|  |  |  |  |  |  |  |
| --- | --- | --- | --- | --- | --- | --- |
|  | Mátyás | H.nádalja | E.hollós | M.szecsőd | Bartók | Dienes |
| Összes gyermek létszám | 178 | 20 | 13 | 25 | 115 | 65 |
| 1 főre jutó jövedelem | 79 | 10 | 10 | 12 | 47 | 31 |
| 3 gyerek | 39 | 6 | 3 | 1 | 27 | 14 |
| tartós beteg | 2 | 1 | 0 | 1 | 2 | 0 |
| rendszeres gyermekvédelmi kedvezmény | 26 | 0 | 0 | 3 | 6 | 6 |
| Kedvezményez. | 146 | 17 | 13 | 17 | 83 | 51 |

A megváltozott gyermekétkeztetési kedvezmények miatt ( az 1 főre jutó havi jövedelem 2018-ban 119.301 Ft) egyre kevesebb szülő kéri a rendszeres gyermekvédelmi támogatást.

Halmozottan hátrányos helyzetű gyermek nincs az intézményekben. Hátrányos helyzetű gyermekeknek tekinthetők a rendszeres gyermekvédelmi támogatásban részesülő szülők gyermekei, akik anyagilag és szociálisan is hátrányos helyzetű családok.

Védelembe vétel:

A Mátyás Király Utcai Tagóvodában 1 fő, a Dienes Lajos Utcai Tagóvodában 2 fő, Molnaszecsődi Tagóvodában 1 fő.

*Gyermekvédelmi felelősök az intézményben:*

Dr. Batthyányné Coreth Mária Óvoda és Bölcsőde: Vass Virág óvodapedagógus

Mátyás Király Utcai Tagóvoda: Szabóné Szőke Ilona óvodapedagógus

Dienes Lajos Utcai Tagóvoda: Gorzáné Horváth Ildikó tagintézmény vezető

Molnaszecsődi Tagóvoda: Bognárné Peszeszér Lívia tagintézmény vezető

Egyházashollósi Tagóvoda: Nyul Kálmánné tagintézmény vezető

Az intézmények gyermekvédelmi felelősei folyamatosan kapcsolatot tartanak a Gyámügyi Hivatallal valamint a Családsegítő És Gyermekjóléti Szolgálattal, részt vesznek megbeszéléseken , jelzik a problémákat.

Az intézmények óvodapedagógusai együttműködnek a gyermekvédelmi felelősökkel jelzik a gyermekekkel kapcsolatos észrevételeiket ha szükséges együtt végeztek családlátogatásokat.

Óvodás gyermekek hiányzásai

Nkt.8.§(2) törvény kimondja hogyha egy óvodai nevelési évben a gyermek 5 napnál többet mulaszt igazolatlanul ,akkor az óvoda vezetője értesíti a gyermekvédelmi és gyámügyi hivatalt. Szerencsére erre egy intézmény esetében sem került sor, a gyermekek rendszeresen járnak óvodába, betegségüket orvosi papírral igazolják.

**Jegyzői beszámoló az Önkormányzat által nyújtott pénzbeli és természetbeni ellátások biztosításáról.**

A Gyvt. 14.§. –a alapján a gyermekek védelme a gyermek csalábdan történő nevelkedésének elősegítésére, veszélyetettségének megelőzésére és megszüntetésére, valamint a szülői vagy más hozzátartozói gondoskodásból kikerülő gyermek helyettesítő védelmében biztosítására irányuló tevékenység. A gyermek védelmét pénzbeli, természetben és személyes gondoskodást nyújtó gyermekjóléti ellátások, illetve gyermekvédelmi szakellátások valamint a Gyvt.-ben meghatározott hatósági intézkedések biztosítják. A gyermekvédelmi rendszer működtetése állami és önkormányzati feladat.

Rendszeres gyermekvédelmi kedvezmény

A jegyző megállapítja a gyermek rendszeres gyermekvédelmi kedvezményre való jogosultságát, amennyiben a gyermeket gondozó családban az egy főre jutó havi jövedelem összege, és a család vagyona a jogszabályban meghatározott értéket nem haladja meg.

A rendszeres gyermekvédelmi kedvezményre való jogosultság megállapításának célja annak igazolása, hogy a gyermek szociális helyzete alapján jogosult

1. a gyermekétkeztetés normatív kedvezményének,
2. meghatározott természetbeni támogatásnak,
3. a külön jogszabályban meghatározott egyéb kedvezményeknek az igénybevételére.

A b) pontban meghatározott természetbeni támogatás azt jelenti, hogy a jegyző annak a gyermeknek, fiatal felnőttnek, akinek a rendszeres gyermekvédelmi kedvezményre való jogosultsága a tárgyév augusztus 1-jén fennáll, tárgyév augusztus hónapjára tekintettel, illetve ha a kedvezményre való jogosultság a tárgyév november 01-jén is fennáll, a tárgyév november hónapjára tekintettel is természetbeni támogatást nyújt (2017. évben 5.800 Ft értékben) Erzsébet-utalvány formájában.

2017. december 31. napján 174 fő rendszeres gyermekvédelmi kedvezményben részesülő gyermeket tartottunk nyilván. A 2017. december 31-én rendszeres gyermekvédelmi kedvezményben részesülő 174 fő közül 169 fő kiskorú mellett 5 fő nagykorú szerepelt kedvezményezettként a nyilvántartásunkban.

A 2017. december 31-én rendszeres gyermekvédelmi kedvezményre jogosult gyermekek száma életkor szerint:

|  |  |  |  |  |
| --- | --- | --- | --- | --- |
| **0-6 éves kor** | **7-14 éves** | **15-18 éves** | **19-** | **Összesen** |
| **alatt** |  |  |  |  |
| 42 | 108 | 19 | 5 | 174 |

A 2017. december 31-én rendszeres gyermekvédelmi kedvezményben részesített családok száma a gyermekek száma szerint:

|  |  |  |  |  |  |
| --- | --- | --- | --- | --- | --- |
| **1 gyermek** | **2 gyermek** | **3 gyermek** | **4 vagy 5** | **6 vagy több** | **Összesen** |
|  |  |  | **gyermek** | **gyermek** |  |
| 20 | 48 | 14 | 3 | 1 | 86 |
|  | **Ebből: gyermekét egyedülállóként nevelő szülő** | | | |  |
| 12 | 23 | 1 | 0 | 0 | 36 |

2016. december 31-én rendszeres gyermekvédelmi kedvezményhez kapcsolódó pénzbeli ellátásban is részesült 1 gyermek/ család.

Hátrányos helyzetű gyermekek

A 2017-ben a rendszeres gyermekvédelmi kedvezménybe részesülő családok közül 18 gyermek szülei kérték a gyermekük hátrányos helyzetének a megállapítását.

A hátrányos helyzetű gyermekeket nevelő családok száma 2017. december 31-én 13 volt.

Településünkön halmozottan hátrányos helyzetű gyermek nem került nyilvántartásba.

A *gyermek születéséhez nyújtható* *támogatást*, abban az esetben, ha az újszülöttet gondozó szülők atelepülésen lakóhellyel rendelkeznek, és életvitelszerűen Körmenden élnek. A 20.000,- Ft-os támogatás folyósítása utalással való kifizetéssel történik. Ilyen típusú támogatást 2017-ben 78 alkalommal nyújtott az önkormányzat, amely 50 újszülött életkezdését összesen 1.560.000,- Ft kifizetésével segítette. A 2017-es évhez képest az újszülött támogatás jelentősen nőtt, 50-ről 78-ra, ezt a költségvetés készítésénél tervezni szükséges.

 Települési támogatás:

Körmend Önkormányzati támogatásban a gyermek abban az esetben volt részesíthető, ha a gyermeket gondozó család időszakosan létfenntartási problémákkal küzdött, vagy létfenntartását veszélyeztethető helyzetbe került.

A támogatás megállapítása többségében a fél kérelmére történt. Fő indokok a gyermekek élelmezésében, lakhatásukban bekövetkező problémák voltak.

A települési támogatásravaló jogosultság megállapításánál jövedelmi helyzetet vizsgáltunk. A települési támogatást kérelmezők nagy részénél természetbeni formában került megállapításra a támogatás vásárlási utalvány, térítési díj hozzájárulás, lakbér, közüzemi díj hátralék átvállalása formájában.

A szakmai feladatellátásban a szociális területen kialakított rendszer folyamatosan működik, jelentős segítséget nyújt a rászorultak számára. Az önkormányzat megfelelő keretet biztosított erre, a Társadalmi és Ifjúsági Ügyek Bizottsága pedig sűrűbb ülésrendjével biztosította a döntések időbeni meghozatalát, így az ügyintézés minden esetben határidőben megtörténhetett. Támogatási típusonként az alábbi döntések születtek:

**2017.01.01.-2017.12.05. megállapítás elutasítás**

Települési Támogatás Tankönyv 16 0

Települési Támogatás Eseti 195 21

Települési Támogatás Lakhatási 82 12

Települési Támogatás Gyógyszer 15 3

Újszülött: Támogatás 78 3

A Bursa Hungarica Felsőoktatási Önkormányzati Ösztöndíjpályázat

A Képviselő-testület 2017-ban is úgy döntött, hogy csatlakozni kíván a Bursa Hungarica Felsőoktatási Önkormányzati Ösztöndíjprogramhoz, ezért a 2017. évi költségvetésében is biztosít forrást erre a célra. A 2017. őszén kiírt ösztöndíjprogramra 14 pozitív pályázati elbírálást kapott. Az „A” típusú pályázatot benyújtó felsőoktatásban tanuló 14 diák összesen 913 eFt összegű pénzbeli támogatásra szerzett jogosultságot. A megítélt támogatásokat 2017-től folyósítja tíz jogosultsági hónapban az önkormányzat.

A szünidei gyermekétkeztetés a kiskorúak jogosultsága szerint

Szünidei étkeztetést kérők száma 2017. december 31-ig, akik részére biztosított étkeztetésben részesülő megállapított hátrányos helyzetű gyermekekre vonatkozóan folyamatos jelleggel történt. Szünidei étkeztetésben részesülő gyermekek száma összesen 17 fő. A tavaszi és a nyári időszakban 13, illetve 16 gyermek vett részt a szünidei étkeztetésben.

**A település demográfiai mutatói, különös tekintettel a 0-18 éves korosztály adataira**

Körmend állandó lakosságának a száma 2017. december 31-én 11182 fő.

Ebből 18 év alattiak:

|  |  |
| --- | --- |
| **Éves korosztály** | **Fő** |
| 0-5 | 476 |
| 6-14 | 846 |
| 15-18 | 425 |

**Demográfiai mutatói, különös tekintettel a 0-18 éves korosztály adataira**

|  |  |  |
| --- | --- | --- |
| **Település** | **Lakosságszám** | **0-18** |
|  |  |  |
| Körmend | 11182 | 1777 |

**A jövőre vonatkozó célok meghatározása a Gyvt. előírásai alapján**

Körmend Város Önkormányzatának továbbra is gondoskodni kell a pénzbeli és a természetbeni ellátások pénzügyi fedezetének, valamint a személyes gondoskodás különböző formáit nyújtó társulási intézmények működési feltételeinek folyamatos biztosításáról.

**A bűnmegelőzési program főbb pontjainak bemutatása**

A Körmendi Szociális Szolgáltató és Információs Központ családgondozói Körmendi Rendőrkapitányság munkatársaival együttműködve minden hónapban Ifjúságvédelmi Őrjáraton vesznek részt. A Szolgálat munkatársai a helyi és kistérségi településeken járják körbe a szórakozóhelyeket, buszmegállókat, bevásárlóközpontok környékét, valamint azon helyeket ellenőrizik, ahol alkohol-, kábítószerfogyasztó fiatalok fordulhatnak meg.

A Szolgálat munkatársa a Körmend Város Képviselő-testületének Közbiztonsági és Bűnmegelőzési Bizottság ülésein, és Társadalmi és Ifjúsági ügyek Bizottság ülésein, mint meghívott tag részt vesz.

**A települési önkormányzat és a civil szervezetek közötti együttműködés (ellátások, szabadidős programok, drogprevenció)**

Körmend és Kistérsége Önkormányzati Társulásának fenntartásában a Körmendi Szociális Szolgáltató és Információs Központ szociális ellátórendszere, hatékony és jól működő védőhálót alkot a hátrányos helyzetben élők számára. Körmend Város Önkormányzata minden évben a költségvetésében „Szociális feladatok támogatása”címenjóváhagyott költséghely terhére támogatja azon civil szervezeteket, amelyek valamely módon hozzájárulnak a hátrányos helyzetű célcsoportok segítésében.

**HATÁROZATI JAVASLAT**

Körmend város Önkormányzata Képviselő-testülete a gyermekjóléti ellátásról szóló beszámolót az előterjesztésben leírtak szerint elfogadja, egyben megköszöni minden érintett dolgozónak és szervezetnek a gyermekvédelem terén nyújtott munkáját.

Körmend, 2018. 05. 23.

**Bebes István**

**polgármester**